CELEX: 32022R0026
Language: ro
Date: 2021-09-24 00:00:00
Title: Regulamentul delegat (UE) 2022/26 al Comisiei din 24 septembrie 2021 de completare a Regulamentului (UE) 2019/2033 al Parlamentului European și al Consiliului în ceea ce privește standardele tehnice de reglementare care precizează noțiunea de „conturi separate” pentru a asigura protecția fondurilor clienților în caz de faliment al unei firme de investiții (Text cu relevanță pentru SEE)

11.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 6/7
               
            
         REGULAMENTUL DELEGAT (UE) 2022/26 AL COMISIEI
         din 24 septembrie 2021
         de completare a Regulamentului (UE) 2019/2033 al Parlamentului European și al Consiliului în ceea ce privește standardele tehnice de reglementare care precizează noțiunea de „conturi separate” pentru a asigura protecția fondurilor clienților în caz de faliment al unei firme de investiții
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/2033 al Parlamentului European și al Consiliului din 27 noiembrie 2019 privind cerințele prudențiale ale firmelor de investiții și de modificare a Regulamentelor (UE) nr. 1093/2010, (UE) nr. 575/2013, (UE) nr. 600/2014 și (UE) nr. 806/2014 (1), în special articolul 15 alineatul (5) al treilea paragraf, coroborat cu articolul 15 alineatul (5) primul paragraf litera (b),
         întrucât:
         
                     (1)
                  
                  
                     Conturile separate sunt definite la articolul 4 alineatul (1) punctul 49 din Regulamentul (UE) 2019/2033, în înțelesul tabelului 1 de la articolul 15 alineatul (2) din regulamentul respectiv. Pentru a permite firmelor de investiții să aplice coeficienți mai mici pentru calcularea cerinței de fonduri proprii aferente „fondurilor clienților deținute”, în cazul în care fondurile clienților sunt deținute în conturi separate, noțiunea de „conturi separate” ar trebui să fie precizată astfel încât să includă condițiile pe baza cărora se asigură protecția fondurilor clienților în caz de faliment al unei firme de investiții. Dat fiind că respectivele condiții sunt prevăzute la articolul 2 alineatul (1) din Directiva delegată (UE) 2017/593 a Comisiei (2), este oportun să se facă referire la aceleași condiții în scopul precizării noțiunii de „conturi separate” în cadrul prezentului regulament. Prin urmare, prezentul regulament ar trebui să stabilească o serie de cerințe similare celor prevăzute la articolul 2 alineatul (1) din Directiva delegată (UE) 2017/593.
                  
               
                     (2)
                  
                  
                     Prezentul regulament se bazează pe proiectul de standarde tehnice de reglementare transmise Comisiei de Autoritatea Bancară Europeană.
                  
               
                     (3)
                  
                  
                     Autoritatea Bancară Europeană a organizat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul bancar instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (3),
                  
               ADOPTĂ PREZENTUL REGULAMENT:
         
            Articolul 1
            Noțiunea de „conturi separate”
            În ceea ce privește condițiile pe baza cărora se asigură protecția fondurilor clienților în caz de faliment al unei firme de investiții, noțiunea de „conturi separate” menționată la articolul 15 alineatul (5) litera (b) din Regulamentul (UE) 2019/2033 implică următoarele:
            
                        (a)
                     
                     
                        înregistrările și conturile sunt păstrate într-un mod care să le permită firmelor de investiții să facă distincția, în orice moment și fără întârziere, între fondurile deținute pentru un client, pe de o parte, și fondurile deținute pentru oricare alt client și propriile fonduri, pe de altă parte;
                     
                  
                        (b)
                     
                     
                        înregistrările și conturile sunt păstrate într-un mod care să asigure acuratețea și, în special, corespondența acestora cu fondurile deținute pentru clienți, precum și posibilitatea ca acestea să fie utilizate ca pistă de audit;
                     
                  
                        (c)
                     
                     
                        se efectuează periodic reconcilieri între conturile și înregistrările proprii ale firmei de investiții și cele ale tuturor părților terțe care dețin fondurile în cauză;
                     
                  
                        (d)
                     
                     
                        au fost luate măsurile necesare pentru a se asigura că fondurile clienților depozitate sunt păstrate într-un cont identificat separat sau în conturi identificate separat de orice cont utilizat pentru a păstra fonduri ale firmei de investiții;
                     
                  
                        (e)
                     
                     
                        au fost introduse mecanisme organizaționale adecvate pentru reducerea la minimum a riscului de pierdere sau diminuare a valorii fondurilor clienților sau a drepturilor aferente respectivelor fonduri ca urmare a utilizării necorespunzătoare a fondurilor, a fraudei, a administrării necorespunzătoare, a modului inadecvat de păstrare a registrelor sau a neglijenței.
                     
                  
         
            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 septembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 314, 5.12.2019, p. 1.
         
            (2)  Directiva delegată (UE) 2017/593 a Comisiei de completare a Directivei 2014/65/UE a Parlamentului European și a Consiliului în ceea ce privește protejarea instrumentelor financiare și a fondurilor care aparțin clienților, obligațiile de guvernanță a produsului și normele aplicabile la acordarea sau primirea de onorarii, comisioane sau alte tipuri de beneficii pecuniare sau nepecuniare (JO L 87, 31.3.2017, p. 500).
         
            (3)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Bancară Europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).